**OBRAZLOŽENJE**

**I. PRAVNI TEMELJ ZA DONOŠENJE AKTA**

Pravni temelj za donošenje Odluke o komunalnom doprinosu (u nastavku teksta: Odluka) sadržan je u članku 78. Zakona o komunalnom gospodarstvu („Narodne novine" br. 68/18, 110/18 i 32/20) i članku 39. Statuta Grada Pula-Pola („Službene novine” Grada Pule br. 07/09, 16/09, 12/11, 01/13, 02/18, 02/20, 04/21 i 05/21).

**II.** **OSNOVNA PITANJA KOJA SE UREĐUJU AKTOM**

Predlaže se donošenje Odluke o komunalnom doprinosu kojom se uređuju uvjeti i mjerila na temelju kojih se određuje visina i plaćanje komunalnog doprinosa na području grada Pule, odnosno područja zona u gradu Puli za plaćanje komunalnog doprinosa, jedinična vrijednost komunalnog doprinosa po pojedinim zonama u gradu Puli, način i rokovi plaćanja komunalnog doprinosa te opći uvjeti i razlozi zbog kojih se u pojedinačnim slu­čajevima može odobriti djelomično ili potpuno oslobađanje od plaćanja komunalnog doprinosa, uključujući i ostala pitanja glede komunalnog doprinosa, a kojima se sukladno načelima komunalnog gospodarstva, osigurava građenje i održavanje komunalne infrastrukture na području grada Pule.

**III. PRIKAZ STANJA I SADRŽAJ ODLUKE**

Zakonodavac je u članku 75. Zakona o komunalnom gospodarstvu odredio komunalni doprinos kao jedan od izvora sredstava za građenje i održavanje komunalne infrastrukture. Člankom 76. istoga Zakona određena je namjena sredstava komunalne naknade za financiranje održavanja i građenja komunalne infrastrukture, dok se u članku 95. predviđa iznimna situacija kada se i pod kojima uvjetima sredstva ostvarena od komunalnog doprinosa mogu koristiti i za druge namjene.

Nadalje, u članku 78. Zakona propisana je obveza donošenja ove Odluke i njezin obvezni sadržaj pa je u skladu s navedenim Odluka koncipirana na način da se sastoji od općih odredbi, definiranja obveznika plaćanja komunalnog doprinosa, obračuna komunalnog doprinosa unutar kojih odredbi se razrađuju zone i jedinične vrijednosti za obračun, kao i obujam građevina, rješenje o komunalnom doprinosu te način i rokovi plaćanja komunalnog doprinosa. Odlukom se također razrađuju opći i posebni uvjeti zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Za napomenuti je da se izradi nove Odluke o komunalnom doprinosu Grada Pula-Pola pristupilo, prije svega, radi usklađivanja sa zakonskim odredbama koje uređuju to područje. Naime, prema odredbi članka 78. stavka 1. točke 2. Zakona o komunalnom gospodarstvu jedinična vrijednost komunalnog doprinosa određuje se odlukom o komunalnom doprinosu po pojedinim zonama u jedinici lokalne samouprave. Odredbama članaka 79. i 80. istog Zakona uređeno je pitanje određivanja jedinične vrijednosti komunalnog doprinosa i zona u jedinici lokalne samouprave za naplatu tog doprinosa. Tim odredbama, a niti drugim odredbama istog Zakona nije omogućeno određivanje jedinične vrijednosti komunalnog doprinosa ovisno o namjeni građevine, a što je trenutno važećom Odlukom o komunalnom doprinosu definirano upravo na taj način. Odredbom, pak, članka 78. stavka 1. točke 4. ZKG-a propisano je da se odlukom o komunalnom doprinosu propisuju opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa pa se na taj način mogu odrediti određene razlike među obveznicima plaćanja komunalnog doprinosa u opravdanim slučajevima. Upravo u ovom dijelu, kao vrlo bitan dio, za istaknuti je popust od 80% koji je predviđen za mlade do navršene 45. godine, a kao jedna od mjera za rješavanje stambenog zbrinjavanja mladih i mladih obitelji na području Grada Pula-Pola. Smanjenjem komunalnog doprinosa smanjuju se ukupni troškovi gradnje, što može poticajno djelovati na razvoj stanogradnje u smislu rješavanja vlastitog stambenog pitanja. Nastavno na ostale mjere Grada Pula-Pola za rješavanje stambenog zbrinjavanja mladih i mladih obitelji, ovim pristupom može se osigurati da mjera bude učinkovita u postizanju željenih ciljeva stambenog zbrinjavanja.

Slijedom svega navedenoga, Odluka je sadržajno prikazana na sljedeći način:

I. OPĆE ODREDBE

(Članak 1. i 2.)

U Općim odredbama utvrđuje se predmet prijedloga Odluke te se definira namjena komunalnog doprinosa kao javnog novčanog davanja.

II. OBVEZNIK PLAĆANJA KOMUNALNOG DOPRINOSA

(Članak 3.)

Navedenim odredbama određeni su obveznici plaćanja komunalne naknade, odnosno propisano je za što se komunalni doprinos ne plaća i tko ga ne plaća na području Grada Pula-Pola.

III. OBRAČUN KOMUNALNOG DOPRINOSA

(Članak 4. – 6.)

Komunalni doprinos obračunava se u skladu s obujomom, odnosno po m3 građevine koja se gradi na građevnoj čestici, a kod građevine koja se uklanja zbog gra­đenja nove građevine ili kada se postojeća građevina do­građuje ili nadograđuje, komunalni se doprinos obračunava na razliku u obujmu u odnosu na prijašnju građevinu, ovisno o pripadajućoj zoni i jediničnoj vrijednosti zone. Prijedlogom ove Odluke, predlažu se tri zone pri čemu bi prva zona obuhvatila područje naselja Brijuni, naselja Štinjan te područje naselja Pula pri čemu tzv. zaobilaznica s produžetkom na Vodnjansku cestu predstavlja granicu prema drugoj zoni, a druga zona se proteže od zaobilaznice pa do područja granica GUP-a. Područje izvan granica GUP-a pripada trećoj zoni, kao i dio grada tzv. industrijske zone, a sve u skladu s grafičkim prikazom koji čini sastavni dio ove Odluke.

IV. RJEŠENJE O KOMUNALNOM DOPRINOSU

(Članak 7.-11.)

Odredbama ovih članaka prijedloga Odluke definira se obvezujući sadržaj rješenja, kao i mogućnosti izmjene ili poništenja istoga, a sve u skladu sa zakonskim odredbama.

V. NAČIN I ROKOVI PLAĆANJA KOMUNALNOG DOPRINOSA

(Članak 12.)

U Odluci se predviđa i mogućnost obročnog plaćanja komunalnog doprinosa, uz jednokratno plaćanje koje je pravilo, te se definiraju rokovi dospijeća obveze. Za osobe koje rješavaju svoje stambeno pitanje, predviđa se mogućnost obročne otplate na 24 mjesečna obroka, a za sve ostale do maksimalno 12 mjesečnih obroka.

Za obveznike koji žele izvršiti jednokratnu uplatu predviđen je popust od 10% za jednokratnu uplatu obračunatog iznosa komunalnog doprinosa u roku od 15 dana od dana izvršnosti rješenja.

VI. OPĆI UVJETI I RAZLOZI ZBOG KOJIH SE ODOBRAVA DJELOMIČNO ILI POTPUNO OSLOBAĐANJE OD PLAĆANJA KOMUNALNOG DOPRINOSA

(Članci 13. i 14.)

Člankom 13. predviđeni su slučajevi u kojima se može potpuno osloboditi od komunalnog doprinosa, a u članku 14. slučajevi djelomičnog oslobađanja te se propisuju uvjeti koje takvi obveznici moraju ispuniti, odnosno kakve dokaze trebaju dostaviti kako bi bili oslobođeni obveze plaćanja komunalnog doprinosa.

VII. - PRIJELAZNE I ZAVRŠNE ODREDBE

(Članak 15.-17.)

Navedenim odredbama utvrđen je dan prestanka važenja sadašnje Odluke te stupanje na snagu ove Odluke, kao i primjena odgovarajućeg propisa na već započete postupke.

**IV. FINANCIJSKA SREDSTVA POTREBNA ZA REALIZACIJU AKTA**

Za provedbu akta nije potrebno osigurati financijska sredstva u Proračunu Grada Pule-Pola.

**V. SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola za ovu Odluku u obvezi je provesti prethodno savjetovanje sa zainteresiranom javnošću u trajanju od najmanje 30 dana slijedom čega se provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

**Savjetovanje sa zainteresiranom javnošću započinje dana 27. rujna 2024. godine te završava zaključno s danom 26. listopada 2024. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**Komunalni.doprinos@pula.hr**

**P.O. PROČELNIK**

**Sanja Kljajić Dakić, univ.mag.iur.**